Gandia acull la III edició de la Passarel·la Auna Inclusió el pròxim 20 de juny
11 juny 2025

## Gandia acull la III edició de la Passarel·la Auna Inclusió el pròxim 20 de juny11 juny 2025Última actualització: 11 juny 2025

![](../gestion/img/701f20b63da7cc018c099f7ea1d8b3cc4194167863133c32e9b39e04f4823de2.jpg)  
  

El pròxim divendres 20 de juny, a les 19.30 hores, l’Espai Baladre de Gandia acollirà la tercera edició de la **Passarel·la Auna Inclusió**, un esdeveniment consolidat que promou la visibilitat i participació activa de persones amb diversitat funcional a través de la moda, l’art i la música.

Organitzat per l’associació **Auna Inclusió**, la passarel·la pretén impulsar la inclusió social i donar veu al talent dels seus protagonistes mitjançant expressions artístiques com el teatre, la música i el disseny. L’acte comptarà amb actuacions teatrals, una peça musical inspirada en _El Rei Lleó_ i altres propostes creatives desenvolupades pels usuaris de l’entitat en col·laboració amb artistes locals. En finalitzar l’espectacle, els assistents podran gaudir d’un vi d’honor.

**Liduvina Gil**, regidora de Sanitat de l’Ajuntament de Gandia, ha destacat la importància de la iniciativa: _“A més de donar visibilitat, aquest esdeveniment contagia alegria i diverteix a totes les persones assistents”_, ha afirmat, agraint també la col·laboració de les empreses implicades.

Per la seua banda, **Nassio Estruch**, president d’Auna Inclusió, ha posat en valor el suport institucional rebut: _“Agraïm al consistori i especialment a Liduvina Gil la seua implicació en totes les iniciatives que duem a terme. Volem trencar barreres i avançar cap a una inclusió total. Aquesta passarel·la, ideada per Marta Olivares, ja s’ha convertit en un clàssic”_. A més, ha animat el públic a adquirir les entrades amb antelació, ja que en l’edició anterior es van esgotar.

**Ainoha Carbó**, coordinadora de la passarel·la, ha agraït a l’Ajuntament les facilitats oferides per a dur a terme l’acte: _“Volem, a més de visibilitzar, empoderar les persones amb discapacitat, que tenen moltes ganes de fer-ho bé”_, ha afirmat.

**Marta Olivares**, promotora del projecte, ha recordat l’origen de la passarel·la: _“Aquest desfile naix de la necessitat de crear un projecte amb impacte social. Des del primer contacte, Auna Inclusió ha passat a formar part de la meua família. Fan una tasca admirable”_, ha explicat.

Les entrades tenen un preu simbòlic de 5 euros i es poden adquirir a la seu d’Auna Inclusió, situada al carrer Benisuai, 2 de Gandia, o reservant al telèfon 602 436 990. També està disponible l’opció de **Fila Zero** per a aquelles persones que vulguen col·laborar sense assistir a l’esdeveniment.